21 skoonmaakprobleme waarvoor jy koeksoda kan gebruik - Goeie Huishouding
Ja, natuurlik is dit noodsaaklik vir heerlike, taaierige sjokoladesplinterkoekies, maar koeksoda is veral bekend vir sy krag om baie dinge in jou huis te verfris en skoon te maak. Dis ’n uiters doeltreffende (maar sagwerkende) skuurmiddel en reukweermiddel en is dus nuttig op allerhande moeilike plekke. Dit alles is goeie redes om jou voorraad sommer nou aan te vul.
1. Gevlekte en onwelriekende plastiekkoshouers
Oorskiet het ’n manier om ’n reukie te laat. Om jou houers te verfris, vee dit uit met ’n skoon spons waarop koeksoda gesprinkel is. Of verwyder hardnekkige vlekke deur dit in ’n oplossing van vier eetlepels koeksoda en 950 ml warm water te laat week.
2. ’n Yskas met ’n klankie
Kan jy nie ontslae raak van die reuk van ’n sterk kaas in jou yskas nie? Koeksoda sal sterk kosreuke absorbeer sodat dit nie sleg ruik of die smaak van ander kos in die yskas sal beïnvloed nie.
LEES OOK: 6 skoonheidsgebruike vir koeksoda wat jy moet probeer
3. Onafgespoelde vrugte en groente
Koeksoda wat met water gemeng is, kan vuiligheid en die waslagie op vrugte en groente verwyder.
4. ’n Vuil kombuis
So te sê enige vuil plek in jou kombuis kan baat vind by ’n koeksodabehandeling. Meng dit met water om toonbanke, vlekvryestaalwasbakke, mikrogolfoonde en kombuisgereedskap skoon te maak.
5. Ekstravuil bakke en panne
Raak van vasgebrande kos ontslae deur jou skottelgoedwaspoeier ekstra skop met koeksoda te gee.
6. Sponse met ’n muf reuk
Week hierdie kombuisstaatmakers in koeksoda en water om dit op te fris sodat jy dit ’n bietjie langer kan gebruik.
7. Muwwerige bekleedsel en matte
Verfris die sagte, snoesige plekke in jou huis deur koeksoda op oppervlakke te sprinkel, dit vir 15 minute te los en dit dan met ’n stofsuier op te suig.
8. ’n Stinkerige troeteldierbed
Dieselfde geld Wagter se gunsteling-lêplek! Sprinkel, wag 15 minute en stofsuig.
9. Vuil speelgoed
Beveg die gevolge van jou kinders se vuil handjies op ’n natuurlike manier deur dit af te vee met ’n spons wat in ’n oplossing van koeksoda en water gedoop is.
10. ’n Krytbesmeerde muur
En wanneer jou kinders se kuns opeindig op die muur wat jy so pas oorgeverf het, skrop dit liggies met ’n klam spons wat met koeksoda besprinkel is.
11. Stowwerige opgestopte speelgoed
Hierdie stofversamelaars sal makliker skoonmaak as jy dit in ’n groot plastieksak gooi saam met ’n koppie koeksoda. Bind die bopunt van die sak toe, neem dit buitetoe en skud goed. Die koeksoda sal help om grond en stof uit te trek. Nadat jy dit uit die sak gehaal het, stofsuig alles.
12. Vaal wasgoed
Wit en gekleurde wasgoed sal albei helderder uit jou wasmasjien kom as jy ’n koppie koeksoda by jou bondel wasgoed voeg. Wanneer dit met vloeibare wasmiddel gemeng word, help dit om die pH-vlakke te balanseer om die klere skoner te kry.
13. ’n Muwwerige badkamer
Skrob jou bad, teëls, wasbak en stortgordyn met ’n klam spons en koeksoda. Spoel af om glimmende oppervlakke te onthul.
LEES OOK: Raak ontslae van muf tussen teëls
14. ’n Verstopte drein
Maak ’n verstopte drein skoon deur ’n ½ koppie koeksoda daarin af te gooi, gevolg deur ½ koppie asyn. Bedek met ’n nat lap om die wetenskap-skou-effek (onthou jy nog daardie selfgemaakte vulkane?) in bedwang te hou. Wag vyf minute en spoel met warm water af.
15. Tekkies met ’n reuk
Verfris jou tekkies ná jou Zumba-klas deur koeksoda binne-in te sprinkel (en sommer in jou gimsak ook, terwyl jy nou besig is). Skud dit net uit voordat jy dit weer dra.
16. Onwelriekende vullisdromme
Gooi ’n bietjie koeksoda onderin jou drom om die reuk te laat verdwyn.
17. ’n Olievlek op die motorhuis se vloer
Is daar ’n kol op die sementvloer? Gooi ’n bietjie koeksoda daarop en skrop met ’n nat borsel om dit te laat verdwyn.
18. ’n Morsige rooster
Raak van die hele somer se braaigemors ontslae deur ’n bietjie koeksoda op jou roosterborsel te sprinkel voordat jy begin skrop.
19. Vuil patiomeubels
Voordat jy jou patiostoele vir die somer uithaal, vee dit af met ’n mengsel van koeksoda en water. En voordat jy dit aan die einde van die somer wegpak, plaas koeksoda onder die kussings of in die bêresakke om dit vars te hou.
20. ’n Muwwerige linnekas
Net soos in die yskas, kan ’n oop boks koeksoda naby jou lakens en handdoeke ’n muwwerige reuk beveg.
21. Dowwe juweliersware
Wanneer jou sterlingsilwer nie meer blink nie, maak ’n pasta (drie dele koeksoda en een deel water) en wend dit met ’n pluisvrye lap (nie ’n papierhanddoek nie, want dit kan krap) aan en spoel af.
Jy hoef nie te skrop nie. Hier is die vinnigste en maklikste manier om jou gebrande pot te red.